Porezna uprava počela je slati prva porezna rješenja za povrat ili doplatu poreza na dohodak još početkom svibnja, a do kraja istog mjeseca već su otpremljena 958.643 rješenja.

Za većinu građana se godišnji obračun poreza i prireza na dohodak za 2016. godinu izrađuje automatski u posebnom postupku. Jedini koji su bili dužni dostaviti samostalnu prijavu su privatnici (obrtnici i slobodna zanimanja) koji vode poslovne knjige te građani s oporezivim prihodima o kojima Porezna uprava nije imala saznanja. Svim građanima kojima se u posebnim postupku utvrdi razlika za uplatu ili povrat Porezna uprava je dužna do 30. lipnja dostaviti privremeno porezno rješenje, a na to rješenje moguće je do 1. kolovoza podnijeti prigovor.

Prva rješenja za povrat ili doplatu poreza na dohodak počela su se slati već 3. svibnja, a do kraja istog mjeseca otpremljena su 958.643 rješenja. Dobra je vijest da većina poreznih obveznika može očekivati povrat poreza. Prema procjenama Porezne uprave, građana kojima po godišnjem obračunu poreza i prireza na dohodak za 2016. godinu proizlazi razlika za povrat je 1.087.963, a očekuje se da će porez morati uplatiti 99.651 obveznik.

Sam povrat poreza kreće sredinom kolovoza, a u većini slučajeva dodatni prihod mogu očekivati oni koji su ostvarili oporezive prihode, a nisu bili zaposleni tijekom cijele godine. Godišnjim obračunom njima se umanjuje porezna osnovica za dio osnovnog poreznog odbitka koji nije iskorišten tijekom godine.

Iz Porezne uprave naglašavaju da će povrati više plaćenog poreza i prireza biti upućeni na račune koji su joj bili dostupni, a u slučaju da porezni obveznik nema otvoren račun kod poslovne banke, dobit će gotovinski nalog za isplatu, prenosi tportal.hr.